SET ปิดลบ 3 จุด ก่อนหยุดยาว 3 วัน ฟากสัปดาห์หน้าแนะจับตา “การเมือง”
SET ปิดลบ 3 จุด ก่อนหยุดยาว 3 วัน ฟากสัปดาห์หน้าแนะจับตา “การเมือง”
22 ต.ค. 2563

ผู้สื่อข่าวรายงานว่า ดัชนีตลาดหุ้นไทย ปิดวันนี้ที่ระดับ 1,213.61 จุด ลดลง 2.87 จุด (-0.24%) มูลค่าการซื้อขาย 66,255.54 ล้านบาท
10 หุ้นกดดัชนีวันนี้

ด้านนักวิเคราะห์ ระบุว่า ตลาดหุ้นไทยวันนี้ปรับตัวลงก่อนหยุดยาว 3 วัน และยังมีความกังวลสถานการณ์การเมืองในประเทศ ทำให้นักลงทุนไม่กล้าที่จะถือหุ้นข้ามไป แม้ระหว่างวันดัชนีฯจะรีบาวด์ได้บ้างหลังจากที่นายกรัฐมนตรีออกประกาศยกเลิกสถานการณ์ฉุกเฉินร้ายแรงในกรุงเทพมหานคร (กทม.) มีผลตั้งแต่เที่ยงวันนี้ ซึ่งถือเป็นปัจจัยบวก แต่การชุมนุมทางการเมืองก็ยังคงมีอยู่ แม้ว่าผู้ชุมนุมทางการเมืองบอกว่าจะหยุดการชุมนุม 3 วันรอคำตอบจากนายกรัฐมนตรี ในข้อเรียกร้องให้ลาออกจากตำแหน่ง แต่นักลงทุนก็ยังไม่มีความแน่ใจและยังกังวลเกี่ยวกับการชุมนุมทางการเมืองอยู่
ส่วนปัจจัยนอกประเทศก็ไม่เอื้อ โดยตลาดหุ้นในภูมิภาคเอเชียเคลื่อนไหวทั้งในแดนบวก-ลบสลับกัน แต่ตลาดในยุโรปเทรดบ่ายนี้ก็ติดลบเล็กน้อยราว -0.3% ถึง -0.4% เช่นเดียวกับดาวโจนส์ฟิวเจอร์สที่ล่าสุดติดลบไม่ถึง 100 จุด บรรยากาศการลงทุนดูจะนิ่ง ๆ เพื่อรอดูการดีเบตครั้งสุดท้ายในศึกเลือกตั้งประธานาธิบดีสหรัฐ ระหว่างนายโดนัลด์ ทรัมป์ ประธานาธิบดีสหรัฐ กับนายโจ ไบเดน คู่ท้าชิงจากพรรคเดโมแครต และที่หลายตลาดต่างอ่อนตัวลง น่าจะเป็นผลจากที่มีโบรกเกอร์ต่างชาติได้คาดการณ์ว่ามาตรการกระตุ้นเศรษฐกิจของสหรัฐฯจะออกไม่ทันก่อนการเลือกตั้งประธานาธิบดี
แนวโน้มการลงทุนในสัปดาห์หน้าคาดบรรยากาศการซื้อขายคงจะเงียบ ๆ ซึ่งต่างก็คาดหวังจะมีทางออกของประเทศ ดังนั้นสัปดาห์หน้าให้ติดตามปัจจัยในประเทศเป็นหลัก ทั้งการชุมนุมทางการเมือง และการเปิดประชุมสมัยวิสามัญแห่งรัฐสภา 26-27 ต.ค.นี้ ส่วนนอกประเทศให้ติดตามดัชนีผู้จัดการฝ่ายจัดซื้อ (PMI) ภาคการผลิตของหลายประเทศ
ด้านสัญญาณทางเทคนิคแสดงให้เห็นตลาดมีการชะลอตัวลง แต่ก็มีลุ้นเกิดเทคนิคเคิลรีบาวด์ได้ พร้อมให้แนวรับ 1,200 จุด ส่วนแนวต้าน 1,220 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
SCGP มูลค่าการซื้อขาย 11,855.45 ล้านบาท ปิดที่ 35.00 บาท ราคาไม่เปลี่ยนแปลง
CPALL มูลค่าการซื้อขาย 2,214.66 ล้านบาท ปิดที่ 57.00 บาท ลดลง 1.25 บาท
STA มูลค่าการซื้อขาย 1,933.15 ล้านบาท ปิดที่ 32.25 บาท เพิ่มขึ้น 0.25 บาท
NER  มูลค่าการซื้อขาย 1,769.82 ล้านบาท ปิดที่ 4.76 บาท ลดลง 0.08 บาท
PTTEP มูลค่าการซื้อขาย 1,619.75 ล้านบาท ปิดที่ 81.50 บาท เพิ่มขึ้น 1.50 บาท